               EUROPOS KOMISIJA
            Briuselis, 2017 10 23
            COM(2017) 613 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl Europos prisitaikymo prie globalizacijos padarinių fondo lėšų mobilizavimo(Graikijos paraiška „EGF/2017/003 GR/Attica retail“)

               AIŠKINAMASIS MEMORANDUMAS

               PASIŪLYMO APLINKYBĖS

               1.Europos prisitaikymo prie globalizacijos padarinių fondo (toliau – EGF) finansinės paramos taisyklės nustatytos 2013 m. gruodžio 17 d. Europos Parlamento ir Tarybos reglamente (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  1
                (toliau – EGF reglamentas).

               2.2017 m. balandžio 13 d. Graikija pateikė paraišką „EGF/2017/003 GR/Attica retail“ dėl finansinės paramos iš EGF atleidus darbuotojus
                  2
                ekonomikos sektoriuje, kuris priskiriamas NACE 2 red. 47 skyriui (Mažmeninė prekyba, išskyrus variklinių transporto priemonių ir motociklų prekybą) NUTS 2 lygmens Graikijos Atikos regione (EL30) ir dešimtyje kitų regionų
                  3
               .

               3.Išnagrinėjusi šią paraišką Komisija, laikydamasi visų EGF reglamento taikytinų nuostatų, padarė išvadą, kad finansinės paramos suteikimo iš EGF sąlygos yra įvykdytos.

               PARAIŠKOS SANTRAUKA

                        EGF paraiška

                        „EGF/2017/003 GR/Attica retail“

                        Valstybė narė

                        Graikija

                        Susijęs (-ę) regionas (-ai) (NUTS
                           4
                         2 lygmuo)

                        Rytų Makedonija, Trakija (EL11)

                        Centrinė Makedonija (EL12)

                        Vakarų Makedonija (EL13)

                        Tesalija (EL14)

                        Epyras (EL21)

                        Vakarų Graikija (EL23)

                        Centrinė Graikija (EL24)

                        Peloponesas (EL25)

                        Atika (EL30)

                        Pietų Egėjas (EL42)

                        Kreta (EL43)

                        Paraiškos pateikimo data

                        2017 m. balandžio 13 d.

                        Paraiškos gavimo patvirtinimo data

                        2017 m. balandžio 13 d.

                        Vertimo gavimo data

                        2017 m. gegužės 12 d.

                        Prašymo pateikti papildomos informacijos data

                        2017 m. gegužės 26 d.

                        Prašymo suteikti dar 2 savaičių laikotarpį prašomai informacijai pateikti data:

                        2017 m. liepos 7 d.

                        Papildomos informacijos pateikimo terminas

                        2017 m. liepos 21 d.

                        Papildomos informacijos vertimo gavimo data

                        2017 m. rugpjūčio 16 d.

                        Vertinimo atlikimo terminas

                        2017 m. lapkričio 8 d.

                        Intervencijos kriterijus

                        EGF reglamento 4 straipsnio 2 dalis

                        Susijusių įmonių skaičius

                        9

                        Ekonominės veiklos sektorius (-iai)

                        (NACE 2 red. skyrius)
                           5

                        47 skyrius (Mažmeninė prekyba, išskyrus variklinių transporto priemonių ir motociklų prekybą)

                        Ataskaitinis laikotarpis (devynių mėnesių):

                        2016 m. balandžio 19 d. – 2017 m. sausio 19 d.

                        Bendras atleistų darbuotojų skaičius

                        725

                        Bendras reikalavimus atitinkančių paramos gavėjų skaičius

                        725

                        Bendras tikslinių paramos gavėjų skaičius

                        725

                        Prie individualių poreikių pritaikytoms paslaugoms skirtas biudžetas (EUR)

                        4 720 250

                        EGF paramai įgyvendinti skirtas biudžetas
                           6
                         (EUR)

                           195 000

                        Bendras biudžetas (EUR)

                        4 915 250

                        EGF parama (EUR) (60 proc.)

                        2 949 150

               PARAIŠKOS VERTINIMAS

               Procedūra

               4.Graikija paraišką „EGF/2017/003 GR/Attica retail“ pateikė 2017 m. balandžio 13 d., t. y. per 12 savaičių nuo dienos, kurią buvo įgyvendinti EGF reglamento 4 straipsnyje išdėstyti intervencijos kriterijai. 2017 m. gegužės 26 d. Komisija patvirtino gavusi paraišką ir tą pačią dieną Graikijos paprašė pateikti papildomos informacijos. Tokia papildoma informacija buvo pateikta per aštuonias savaites, pratęsus terminą dviem savaitėmis tinkamai pagrįstu Graikijos prašymu. 12 savaičių terminas, iki kurio gavusi tinkamai užpildytą paraišką Komisija turėtų baigti pareiškėjo atitikties finansinės paramos suteikimo sąlygoms vertinimą, baigiasi 2017 m. lapkričio 8 d.

               Paraiškos tinkamumas

               Susijusios įmonės ir paramos gavėjai

               5.Paraiška susijusi su 725 darbuotojais, atleistais iš darbo ekonomikos sektoriuje, kuris priskiriamas NACE 2 red. 47 skyriui (Mažmeninė prekyba, išskyrus variklinių transporto priemonių ir motociklų prekybą). Darbuotojai atleisti iš devynių įmonių NUTS 2 lygmens Graikijos Atikos regione (EL30) ir dešimtyje kitų regionų
                  7
               .

                        Įmonės ir atleistų darbuotojų skaičius per ataskaitinį laikotarpį

                        ΗΛΕΚΤΡΟΝΙΚΗ ΑΘΗΝΩΝ Α.Ε.Ε.

                        428

                        ΝΟΤΟΣ COM ΣΥΜΜΕΤΟΧΕΣ Α.Ε.

                        33

                        DIXONS SOUTH - EAST EUROPE SA

                        42

                        ΠΕΤ ΣΙΤΙ ΑΕΒΕ

                        23

                        ΗΛΕΚΤΡΟΛΟΓΙΚΑ ΕΛΛΑΣ

                        37

                        ΣΑΡΑΦΙΔΗΣ Α.Ε.

                        28

                        ΑΤΗΝΗ ΧΟΝΤΟΣ Α.Ε.Ε

                        29

                        ΑΦΟΙ ΒΕΡΟΠΟΥΛΟΙ Α.Ε.

                        49

                        ΜΕΤΡΟ ΑΕΒΕ

                        56

                        Iš viso įmonių: 9
                           8

                        Iš viso atleistų darbuotojų:

                        725

                        Iš viso savarankiškai dirbančių asmenų, kurių veikla nutrūko:

                        0

                        Iš viso reikalavimus atitinkančių darbuotojų ir savarankiškai dirbančių asmenų:

                        725

               Intervencijos kriterijai

               6.Graikija pateikė paraišką laikydamasi EGF reglamento 4 straipsnio 2 dalyje nustatytų intervencijos kriterijų, nukrypdama nuo 4 straipsnio 1 dalies b punkto kriterijų, pagal kuriuos reikalaujama, kad per devynių mėnesių ataskaitinį laikotarpį iš įmonių, kurios visos veikia tame pačiame NACE 2 red. skyriaus ekonomikos sektoriuje ir yra viename valstybės narės NUTS 2 lygmens regione arba dviejuose gretimuose NUTS 2 lygio regionuose, būtų atleista ne mažiau kaip 500 darbuotojų. NUTS 2 lygmens Atikos (EL30) regione buvo atleisti 513 darbuotojų.

               7.Šios paraiškos ataskaitinis devynių mėnesių laikotarpis – 2016 m. balandžio 19 d. – 2017 m. sausio 19 d.

               Atleistų darbuotojų ir darbo veiklą nutraukusių asmenų skaičiaus apskaičiavimas

               8.Apskaičiuotas ataskaitiniu laikotarpiu atleistų darbuotojų skaičius:

               –269 – nuo darbdavio individualaus įspėjimo apie darbuotojo atleidimą arba apie darbo sutarties nutraukimą dienos;

               –456 – nuo darbo sutarties nutraukimo de facto dienos ar nuo jos galiojimo pabaigos.

               Reikalavimus atitinkantys paramos gavėjai

               9.Bendras reikalavimus atitinkančių paramos gavėjų skaičius yra 725.

               Darbuotojų atleidimo ir pasaulinės finansų ir ekonomikos krizės sąsaja, kaip nurodyta Reglamente (EB) Nr. 546/2009

               10.Siekdama įrodyti darbuotojų atleidimo ir pasaulinės finansų ir ekonomikos krizės sąsają, kaip nurodyta Reglamente (EB) Nr. 546/2009, Graikija teigia, kad Graikijos ekonomika nuo 2008 m. krizės patyrė gilų nuosmukį. Remiantis Graikijos statistikos tarnyba ELSTAT, nuo 2008 m. iki 2016 m. Graikijos realusis BVP sumažėjo 26,2 proc., valdžios sektoriaus vartojimas – 22,8 proc., privatus vartojimas – 24,4 proc., o nedarbas išaugo apie 14 procentinių punktų. Nors apskaičiuota, kad Graikijos ekonomika atsigauna ir kai kurių iš šių rodiklių 2017 m. prognozės
                  9
                yra teigiamos, artimiausioje ateityje darbo rinkoje ir toliau bus patiriama sunkumų.

               11.Siekdama grąžinti užsienio skolą, nuo 2008 m. Graikijos vyriausybė ėmėsi priemonių – padidino mokesčių tarifus, sumažino viešąsias išlaidas ir viešojo sektoriaus darbuotojų atlyginimus. Siekiant padidinti Graikijos ekonomikos konkurencingumą, darbo užmokestis privačiame sektoriuje irgi mažėjo.

               12.Sumažėjus pajamoms, iškart sumažėjo privatus vartojimas, ypač ne pirmojo būtinumo prekių. Nuo 2009 m. namų ūkių vartojimas Graikijoje toliau mažėjo iki 2013 m., nors ES-28 lygmeniu vyko lėtas atsigavimas. Po nedidelio atsigavimo 2014 m. namų ūkių vartojimas Graikijoje vėl pradėjo mažėti 2015 m.
                  10

               13.Remiantis ELSTAT ataskaita apie namų ūkių pajamas ir gyvenimo sąlygas, 2016 m. 21,2 proc. graikų gyveno žemiau skurdo ribos
                  11
               .

               14.Remiantis neseniai Graikijos laisvųjų specialistų, amatininkų ir prekybininkų konfederacijos mažųjų įmonių instituto IME-GSEVEE
                  12
                atliktu tyrimu
                  13
               , kuris buvo paskelbtas 2016 m. sausio mėn., vienas iš trijų namų ūkių nurodė, kad jų pajamų lygis sumažėjo 2015 m., palyginti su ankstesniais metais, o 94,2 proc. namų ūkių nurodė, kad jų pajamos smarkiai sumažėjo nuo krizės pradžios.

               15.2009–2016 m. vartotojų pasitikėjimo rodiklis
                  14
                smarkiai pablogėjo per pirmuosius ketverius metus – nuo -46 (2009 m.) iki -75 (2012 m.), ir nepriklausomai nuo atsigavimo 2014–2015 m. (-49) nuo 2016 m. rodiklis smarkiai pablogėjo – -73,3 2017 m. vasario mėn.
                  15

               16.Iki šiol buvo pateiktos septynios paraiškos
                  16
                dėl EGF paramos mažmeninės prekybos sektoriui, visos pagrįstos pasauline finansų ir ekonomikos krize.

               Darbuotojų atleidimą ir darbo veiklos nutraukimą lemiantys įvykiai

               17.Pasak Graikijos valdžios institucijų, darbuotojų atleidimą lėmė du pagrindiniai įvykiai: 1) sumažėjusios namų ūkių disponuojamos pajamos dėl didesnės mokesčių naštos, sumažėjusių atlyginimų ir augančio nedarbo, to pasekmė – smarkiai sumažėjusi perkamoji galia; 2) dėl grynųjų pinigų trūkumo drastiškai Graikijos bankų sumažintas paskolų teikimas įmonėms ir asmenims. Remiantis Graikijos banku, Graikijos bankuose metinis namų ūkiams ir įmonėms išduodamų paskolų augimo lygis nuo 2010 m. yra neigiamas
                  17
               .

               18.Dėl nuo 2008 m. sumažėjusios Graikijos namų ūkių perkamosios galios sumažėjo būtiniausių prekių ir ilgalaikio vartojimo prekių paklausa. Dėl to 2008–2015 m. labai sumažėjo mažmeninio pardavimo apimtis, kuri svyravo nuo 60 proc. buitiniams prietaisams iki 30 proc. mažmeninės prekybos maisto prekėms ir 23 proc. prekybos centruose
                  18
               . Remiantis „InfoBank Hellastat SA“
                  19
                duomenimis, numatoma, kad ateityje mažmeninė prekyba toliau mažės.

               19.Tokiomis aplinkybėmis mažmeninės prekybos įmonėms kilo didelių problemų, susijusių su gyvybingumu, nes krizės laikotarpiu jų finansavimo šaltiniai ir rezultatai tapo dar prastesni. Bendras apyvartos indeksas mažmeninės prekybos sektoriuje nuolat mažėjo – 2008–2016 m. laikotarpiu sumažėjo daugiau nei 63 proc. nuo 112,6 2008 m. iki 71,1 2016 m.
                  20

               20.Pajamoms vis mažėjant Graikijos vartotojai pakeitė savo vartojimo įpročius ir požiūrį. Be to, dėl nuolat augančio elektroninio pardavimo, kuris 2016 m. lapkričio mėn. siekė 18,3 proc., tradicinėms mažmeninės prekybos parduotuvėms buvo daromas dar didesnis spaudimas
                  21
               . Visa tai prisidėjo prie jau ir taip didelio nedarbo lygio
                  22
               . Remiantis 2016 m. Graikijos visuotinės darbuotojų konfederacijos darbo instituto metine ataskaita, 2008–2015 m. buvo panaikinta 164 000 darbo vietų mažmeninės prekybos, gamybos ir statybos sektoriuose, o tai sudaro 64,2 proc. visų panaikintų darbo vietų
                  23
               .

               Tikėtinas darbuotojų atleidimo poveikis vietos, regiono ar šalies ekonomikai ir užimtumui

               21.Nors per pastaruosius ketverius metus nedarbas Graikijoje lėtai mažėjo, 2016 m. nedarbo lygis vis dar buvo didžiausias ES (23,6 proc.).

               22.Graikijos valdžios institucijos teigia, kad dėl darbuotojų atleidimo 11 susijusių regionų toliau blogės nedarbo padėtis, kuri jau suprastėjo dėl ekonomikos ir finansų krizės. 2016 m. Graikijos nedarbo lygis buvo didžiausias visoje ES ir penkioliktas pagal dydį pasaulyje
                  24
               .

               Nedarbo lygis

                     Šaltinis: Eurostatas
                  25
                ir ELSTAT

               23.Daugiausia darbuotojų atleista Atikos regione (70,7 proc.), o kituose 10 regionų – 29,3 proc.
                  26
                2016 m. pabaigoje nedarbo lygis Atikoje buvo 22,9 proc., o kituose 10 susijusių regionų jis siekė nuo 19,5 proc. Egėjo regione iki 26,8 proc. Epyro ir Vakarų Makedonijos regionuose
                  27
               . Be to, šiuose regionuose, atsižvelgiant į darbo ieškančių asmenų skaičių, trūksta darbo pasiūlymų. Tuo pačiu laikotarpiu (2016 m. vasario mėn.) vien tik Atikos regione buvo 306 749 darbo ieškantys žmonės.

               24.Tokiomis aplinkybėmis mažmeninės prekybos įmonėms atleidus darbuotojus labai pablogėjo regionų, kurie jau nukentėjo nuo neigiamų krizės padarinių, padėtis.

               Išaiškinimas dėl išskirtinių aplinkybių, susijusių su paraiškos priimtinumu

               25.Graikija teigia, kad atsižvelgiant į išskirtines aplinkybes, kurios daro didelį poveikį užimtumui ir vietos, regiono ar šalies ekonomikai, šiai paraiškai turėtų būti taikomas EGF reglamento 4 straipsnio 1 dalies b punktas. 4 straipsnio 1 dalies b punkto reikalavimai nėra visapusiškai įvykdyti, nes sunku įrodyti, kad du NUTS 2 lygio regionai, kuriuos skiria vanduo (EL42 ir EL43
                  28
               ), ribojasi su kitais regionais ir sudaro bendrą vietos arba regiono darbo rinką.

               26.EGF reglamento 4 straipsnio 1 dalies b punkte neapibrėžta, kada du regionai, kuriuos skiria vanduo, laikytini gretimais; Graikija teigia, kad šiems 20 darbuotojų
                  29
               , kurie buvo atleisti iš parduotuvių, priklausančių tai pačiai patronuojančiajai bendrovei „Electroniki Athinon SA“, turėtų būti taikomos vienodos sąlygos ir tokios pačios rūšies priemonės, kaip ir kitiems darbuotojams, kurie buvo atleisti žemyninės dalies regionuose.

               27.Be to, šie du regionai, kuriuos skiria vanduo, yra mažos, vietinės ir izoliuotos darbo rinkos ir abiejuose šiuose regionuose jau yra labai didelis nedarbo lygis – 19,5 proc. Pietų Egėjo regione ir 23,5 proc. Kretoje.

               Tiksliniai paramos gavėjai ir siūlomi veiksmai

               Tiksliniai paramos gavėjai

               28.Apskaičiuota, kad priemonėmis pasinaudos 725 atleisti darbuotojai. Šių darbuotojų pasiskirstymas pagal lytį, pilietybę ir amžiaus grupę:

                        Kategorija

                        Tikslinių paramos gavėjų
                           skaičius

                        Lytis

                        Vyrai

                        408

                        (56,3 proc.)

                        Moterys

                        317

                        (43,7 proc.)

                        Pilietybė

                        ES piliečiai

                        714

                        (98,5 proc.)

                        ne ES piliečiai

                        11

                        (1,5 proc.)

                        Amžiaus grupė

                        15–24 m.

                        0

                        (0,0 proc.)

                        25–29 m.

                        26

                        (3,6 proc.)

                        30–54 m.

                        81

                        (11,2 proc.)

                        55–64 m.

                        438

                        (60,4 proc.)

                        vyresni nei 64 m.

                        180

                        (24,8 proc.)

               Siūlomų veiksmų tinkamumas

               29.Prie individualių poreikių pritaikytos paslaugos, kurios bus teikiamos atleistiems darbuotojams, apima toliau išvardytus veiksmus.

               –Profesinis orientavimas. Šią paramos priemonę, kuri bus skirta visiems dalyviams, ypač daug dėmesio skiriant vyresnio amžiaus paramos gavėjams, sudaro 25 atskiros kiekvieno specializuoto konsultanto 45 minučių sesijos; jos etapai:

               1. Informacija. Pagal šią pirmąją priemonę, skirtą visiems dalyviams, pateikiama pagrindinė informacija apie projektą ir dalyvių, jei jie sutinka jame dalyvauti, perspektyvas.

               2. Paramos gavėjų registracija ir poreikių vertinimas. Pagal šią priemonę teikiama informacija apie teikiamas paslaugas ir mokymo programas, įgūdžių ir mokymo reikalavimus, taip pat parengiamos visų dalyvių asmens bylos.

               3. Asmens savybių ir profesinės kvalifikacijos vertinimas. Pagal šią priemonę darbuotojams bus padedama nustatyti jų įgūdžius, su jų pačių interesais susijusias galimybes ir problemas ir parengti tikrovišką karjeros planą. Rezultatas – asmens savybių ir profesinės kvalifikacijos vertinimas, kuris apims dalyvio įgūdžius, kvalifikaciją ir mokymo poreikius.

               4. Asmeninio ir profesinio tobulėjimo veikla. Į ją įtraukta: 1) horizontaliųjų įgūdžių ugdymas
                  30
               ; 2) pagalba ieškant darbo ir darbo paieškos metodai, mokymas, susijęs su CV ir motyvacinio laiško rašymu ir pasiruošimu pokalbiui dėl darbo; 3) profesinis orientavimas: konsultantai teiks dalyviams naujausią informaciją, susijusią su darbo rinkos klausimais, ir supažindins juos su konkrečiais darbo pasiūlymais; 4) pradinės asmeninio projekto santraukos ir veiksmų plano rengimas.

               5. Individualaus veiksmų plano rengimas ir plėtojimas. Konsultantai taip pat teiks paramą darbuotojams įgyvendinant jų mokymo programas ir individualius grįžimo į darbo rinką planus. Įmonės įsteigimu besidomintiems dalyviams bus teikiama bendra parama ir konsultacijos verslumui skatinti.

               6. Stebėsena. Dalyvių stebėsena atliekama šešis mėnesius po priemonių įgyvendinimo.

               –Mokymas, perkvalifikavimas ir profesinis mokymas. Pagal šią priemonę darbuotojams rengiami profesinio mokymo kursai, atitinkantys jų, visų pirma vyresnio amžiaus gavėjų, ir dabartinius darbo rinkos poreikius. Dviejų rūšių mokymas: tęstinio profesinio mokymo programos ir specializuoti mokymo kursai arba konkrečios mokymo programos. Mokymo kursai taip pat gali būti papildomi stažuotėmis.

               –Parama verslui steigti. Siekiant skatinti verslumą, nuosavą verslą pradėję darbuotojai arba NEET jaunuoliai gaus iki 15 000 EUR paramą steigimo išlaidoms padengti. Sąlyga – paramos gavėjai turi plėtoti verslą ne trumpiau kaip vienerius metus.

               –Darbo paieškos išmoka ir mokymo išmoka. Siekiant padengti išlaidas, susijusias su dalyvavimu įgyvendinant profesinio orientavimo priemonę, paramos gavėjai gaus 40 EUR išlaidoms už 45 min sesiją su konsultantu padengti. Mokymo išmoka sieks 3,33 EUR už val.

               –Subsidija darbo vietų kūrimui. Kaip įdarbinimo paskata darbdaviams šešis mėnesius bus teikiama 650 EUR subsidija (bruto) už asmenį, su sąlyga, kad jie darbo sutartį su EGF paramos gavėju pratęs dar šešiems mėnesiams po to, kai bus nutrauktas subsidijos mokėjimas.

               30.Čia aprašyti siūlomi veiksmai yra aktyvios darbo rinkos priemonės, priskiriamos prie tinkamų finansuoti veiksmų, apibrėžtų EGF reglamento 7 straipsnyje. Šie veiksmai nepakeičia pasyvių socialinės apsaugos priemonių.

               31.Graikija pateikė reikiamą informaciją apie veiksmus, kurie atitinkamai įmonei privalomi pagal nacionalinės teisės aktus arba kolektyvines sutartis. Ji patvirtino, kad tokie veiksmai negali būti pakeisti EGF finansine parama.

               Biudžeto sąmata

               32.Bendros numatytos išlaidos yra 4 915 250 EUR, iš kurių prie individualių poreikių pritaikytų paslaugų išlaidoms skiriama 4 720 250 EUR, o parengiamosios, valdymo, informavimo ir viešinimo, kontrolės ir ataskaitų teikimo veiklos išlaidoms – 195 000 EUR.

               33.Bendra iš EGF prašomos finansinės paramos suma yra 2 949 150 EUR (60 proc. visų išlaidų).

                        Veiksmai

                        Numatomas dalyvių skaičius

                        Numatomos išlaidos vienam dalyviui
                        (EUR)

                        Numatomos visos išlaidos

                        (EUR)

                        Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus)

                        Profesinis orientavimas (Επαγγελματική συμβουλευτική)

                        725

                        1 250

                        906 250

                        Profesinis mokymas (Επαγγελματική Κατάρτιση)

                        680

                        1 500

                        1 020 000

                        Specializuotas mokymas / švietimas (Εξειδικευμένη κατάρτιση / εκπαίδευση)

                        45

                        4 000

                        180 000

                        Parama verslui steigti (Συνεισφορά για σύσταση επιχείρησης)

                        65

                        15 000

                        975 000

                        Tarpinė suma (a):

                        Prie individualių poreikių pritaikytų paslaugų paketo procentinė dalis

                        –

                        3 081 250

                        (65,28 proc.)

                        Išmokos ir paskatos (veiksmai pagal EGF reglamento 7 straipsnio 1 dalies b punktą)

                        Darbo paieškos išmokos (Επιδόματα αναζήτησης εργασίας)

                        725

                        1 000

                        725 000

                        Mokymo išmokos (Επιδόματα κατάρτισης)

                        680

                        1 000

                        680 000

                        Darbo vietų kūrimo subsidijos (Επιδότηση θέσεων εργασίας)

                        60

                        3 900

                        234 000

                        Tarpinė suma (b):

                        Prie individualių poreikių pritaikytų paslaugų paketo procentinė dalis

                        –

                        1 639 000

                        (34,72 %)

                         Veiksmai pagal EGF reglamento 7 straipsnio 4 dalį

                        1. Parengiamoji veikla

                        –

                        25 000

                        2. Valdymas

                        –

                        90 000

                        3. Informavimas ir viešinimas

                        –

                        55 000

                        4. Kontrolė ir ataskaitų teikimas

                        –

                        25 000

                        Tarpinė suma (c)

                        Visų išlaidų procentinė dalis

                        –

                        195 000

                        (3,97 %)

                        Visos išlaidos (a + b + c)

                        –

                        4 915 250

                        EGF parama (60 proc. visų išlaidų)

                        –

                        2 949 150

               34.Lentelėje nurodytiems veiksmams, kaip ir veiksmams pagal EGF reglamento 7 straipsnio 1 dalies b punktą, skirtos išlaidos neviršija 35 proc. bendrų išlaidų, skirtų suderintam prie individualių poreikių pritaikytų paslaugų paketui. Graikija patvirtino, kad šie veiksmai taikomi su sąlyga, kad tiksliniai paramos gavėjai aktyviai dalyvaus darbo paieškos ar mokymosi veikloje.

               35.Graikija patvirtino, kad investicijų, skirtų pradedantiems savarankišką veiklą ar verslą asmenims ir darbuotojams, perimantiems įmonę, sąnaudos neviršys 15 000 EUR vienam paramos gavėjui.

               Išlaidų tinkamumo finansuoti laikotarpis

               36.2017 m. liepos 13 d. Graikija tiksliniams paramos gavėjams pradėjo teikti individualiems poreikiams pritaikytas paslaugas. Todėl šių veiksmų išlaidos bus laikomos tinkamomis finansuoti EGF lėšomis nuo 2017 m. liepos 13 d. iki 2019 m. liepos 13 d.

               37.Pirmąsias administracines išlaidas, susijusias su EGF įgyvendinimu, Graikija patyrė 2017 m. birželio 5 d. Todėl parengiamosios, valdymo, informavimo ir viešinimo, kontrolės ir ataskaitų teikimo veiklos išlaidos laikomos tinkamomis finansuoti EGF finansinės paramos lėšomis nuo 2017 m. birželio 5 d. iki 2020 m. sausio 13 d.

               Nacionalinių ar Sąjungos fondų finansuojamų veiksmų papildomumas

               38.Nacionalinio išankstinio finansavimo ar bendro finansavimo šaltinis – Graikijos Ekonomikos ir plėtros ministerijos valstybės investicijų programa.

               39.Graikija patvirtino, kad pirmiau nurodytos EGF finansuojamos priemonės nebus remiamos pagal kitas Sąjungos finansines priemones.

               Tvarka, pagal kurią buvo konsultuotasi su tiksliniais paramos gavėjais ar jų atstovais arba socialiniais partneriais, vietos ir regioninėmis valdžios institucijomis

               40.Graikija nurodė, kad suderintas prie individualių poreikių pritaikytų paslaugų paketas buvo parengtas konsultuojantis su generaliniu sekretoriumi ir Graikijos visuotinės darbuotojų konfederacijos (GSEE) atstovais.

               41.2017 m. sausio mėn. įvyko šeši susitikimai su Darbo ministerijos generaliniu sekretoriumi; trys iš jų – generalinio sekretoriaus ir GSEE atstovų susitikimai, kiti trys – generalinio sekretoriaus ir Atleistų darbuotojų koordinavimo komiteto susitikimai.

               Valdymo ir kontrolės sistema

               42.Paraiškoje pateiktas valdymo ir kontrolės sistemos aprašas, kuriame nurodyta susijusių įstaigų atsakomybė. Graikija pranešė Komisijai, kad finansinę paramą valdys ir kontroliuos tos pačios įstaigos, kurios valdo ir kontroliuoja Europos socialinio fondo (ESF) Graikijai teikiamą paramą. Nacionalinė strateginių priemonių programos (NSPP) darbo grupė prie Darbo, socialinės apsaugos ir socialinio solidarumo ministerijos užimtumo ir socialinės ekonomikos departamento bus vadovaujančioji institucija, EDEL (finansinio audito komitetas) – audito institucija, o Specialioji bendrai finansuojamų programų sertifikavimo ir tikrinimo tarnyba – sertifikavimo institucija.

               Susijusios valstybės narės prisiimti įsipareigojimai

               43.Graikija pateikė visas būtinas garantijas, kad:

               –suteikiant galimybę naudotis siūlomais veiksmais ir juos įgyvendinant, bus laikomasi vienodo požiūrio ir nediskriminavimo principo;

               –buvo laikytasi nacionalinės ir ES teisės aktuose nustatytų su kolektyviniu atleidimu susijusių reikalavimų;

               –darbuotojus atleidusios įmonės, tęsusios veiklą po atleidimo, patenkino visus teisinius reikalavimus, susijusius su atleidimais, ir tinkamai parėmė tuos darbuotojus;

               –siūlomi veiksmai nebus finansiškai remiami iš kitų Sąjungos fondų ar pagal kitas finansines priemones ir bus išvengta bet kokio dvigubo finansavimo;

               –siūlomi veiksmai papildys struktūrinių fondų lėšomis finansuojamus veiksmus;

               –finansinė parama EGF lėšomis atitiks procedūrines ir materialines Sąjungos taikomas valstybės pagalbos taisykles.

               POVEIKIS BIUDŽETUI

               Biudžeto pasiūlymas

               44.EGF lėšų didžiausia metinė suma neviršija 150 mln. EUR (2011 m. kainomis), kaip nustatyta 2013 m. gruodžio 2 d. Tarybos reglamento (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa
                  31
               , 12 straipsnyje.

               45.Išnagrinėjusi paraišką pagal taikytinas EGF reglamento 13 straipsnio 1 dalies sąlygas ir atsižvelgusi į tikslinių paramos gavėjų skaičių, siūlomus veiksmus ir numatytas išlaidas, Komisija siūlo iš EGF mobilizuoti 2 949 150 EUR sumą, atitinkančią 60 proc. siūlomų veiksmų bendrų išlaidų, kad būtų suteikta finansinė parama pagal pateiktą paraišką.

               46.Siūlomą sprendimą mobilizuoti EGF lėšas bendrai priims Europos Parlamentas ir Taryba, kaip nustatyta 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  32
                13 punkte.

               Susiję teisės aktai

               47.Komisija, pateikdama šį pasiūlymą dėl sprendimo mobilizuoti EGF lėšas, Europos Parlamentui ir Tarybai taip pat pateikia pasiūlymą pervesti 2 949 150 EUR sumą į atitinkamą biudžeto eilutę.

               48.Kartu su šiuo pasiūlymu dėl sprendimo mobilizuoti EGF lėšas Komisija kaip įgyvendinimo aktą priims sprendimą dėl finansinės paramos, kuris įsigalios tą dieną, kurią Europos Parlamentas ir Taryba priims siūlomą sprendimą mobilizuoti EGF lėšas.

               Pasiūlymas

               EUROPOS PARLAMENTO IR TARYBOS SPRENDIMAS

               dėl Europos prisitaikymo prie globalizacijos padarinių fondo lėšų mobilizavimo
                  (Graikijos paraiška „EGF/2017/003 GR/Attica retail“)

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006
                  33
               , ypač į jo 15 straipsnio 4 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  34
               , ypač į jo 13 punktą,

               atsižvelgdami į Europos Komisijos pasiūlymą,

               kadangi:

               (1)Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems darbuotojams ir savarankiškai dirbantiems asmenims, nutraukusiems darbo veiklą dėl su globalizacija susijusių esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

               (2)EGF lėšų didžiausia metinė suma neturi viršyti 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013
                  35
                12 straipsnyje;

               (3)2017 m. balandžio 13 d. Graikija pateikė paraišką mobilizuoti EGF lėšas dėl atleistų darbuotojų ekonomikos sektoriuje, kuris pagal Europos bendrijos statistinį ekonominės veiklos rūšių klasifikatorių (NACE) priskiriamas 2 red. 47 skyriui (Mažmeninė prekyba, išskyrus variklinių transporto priemonių ir motociklų prekybą) teritorinių statistinių vienetų nomenklatūros (NUTS)
                  36
                2 lygmens Graikijos Atikos (EL30), Rytų Makedonijos, Trakijos (EL11), Centrinės Makedonijos (EL12), Vakarų Makedonijos (EL13), Tesalijos (EL14), Epyro (EL21), Vakarų Graikijos (EL23), Centrinės Graikijos (EL24), Peloponeso (EL25), Pietų Egėjo (EL42), Kretos (EL43) regionuose. Paraiška buvo papildyta papildoma informacija pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

               (4)pagal Reglamento (ES) Nr. 1309/2013 4 straipsnio 2 dalį Graikijos paraiška laikoma priimtina, kadangi dėl darbuotojų atleidimo daromas didelis poveikis užimtumui ir vietos, regiono ar šalies ekonomikai.

               (5)todėl iš EGF turėtų būti mobilizuota 2 949 150 EUR suma finansinei paramai pagal Graikijos pateiktą paraišką suteikti;

               (6)siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

               1 straipsnis

               2017 finansinių metų Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 2 949 150 EUR įsipareigojimų ir mokėjimų asignavimų sumą.

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas nuo [jo priėmimo dienos]*.

                  37Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)
                  OL L 347, 2013 12 20, p. 855.

                     (2)
                  Pagal EGF reglamento 3 straipsnį.

                     (3)
                  Rytų Makedonija, Trakija (EL11), Centrinė Makedonija (EL12), Vakarų Makedonija (EL13), Tesalija (EL14), Epyras (EL21), Vakarų Graikija (EL23), Centrinė Graikija (EL24), Peloponesas (EL25), Pietų Egėjas (EL42), Kreta (EL43).

                     (4)
                  2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (5)
                  OL L 393, 2006 12 30, p. 1.

                     (6)
                  Laikantis Reglamento (ES) Nr. 1309/2013 7 straipsnio ketvirtos pastraipos nuostatų.

                     (7)
                  Žr. 3 išnašą.

                     (8)
                  9 įmonėms priklauso parduotuvės ir prekybos centrai, kurie parduoda elektronikos prekes, elektros prietaisus, kompiuterius, kosmetikos prekes, drabužius, avalynę, maisto produktus ir gėrimus ir kt. Dvi įmonės (ΗΛΕΚΤΡΟΝΙΚΗ ΑΘΗΝΩΝ Α.Ε.Ε ir ΣΑΡΑΦΙΔΗΣ Α.Ε.) bankrutavo, o kitos septynios tęsė savo veiklą.

                     (9)

                  https://ec.europa.eu/info/sites/info/files/ecfin_forecast_spring_110517_el_en.pdf

                     (10)
                  BVP ir pagrindiniai jo komponentai (gamybos, išlaidų ir pajamų), kodas: nama_10_gdp.

                     (11)
                  Graikijoje skurdo riba yra 4 500 EUR per metus vienam gyventojui (asmenims) ir 9 450 EUR namų ūkiams, kuriuos sudaro du suaugusieji ir du vaikai.

                     (12)
                  Mažųjų įmonių institutas, Graikijos specialistų, amatininkų ir prekiautojų konfederacija

                     (13)

                  http://www.imegsevee.gr/dtimegsevee/1078--l-r

                     (14)
                  Vartotojų pasitikėjimo rodiklis yra svertinis teigiamų ir neigiamų atsakymų santykis

                     (15)

                  http://iobe.gr/docs/situation/BCS_01032017_PRE_GR.pdf

                     (16)
                  „EGF/2010/010 CZ/Unilever“, „EGF/2010/016 ES/Aragón Retail“, „EGF/2011/004 EL/ALDI Hellas“, „EGF/2014/009 EL/Sprider Stores“, „EGF/2014/013 EL/Odyssefs Fokas“, „EGF/2015/011 GR/Supermarket Larissa“, „EGF/2016/005 NL/Drenthe Overijssel – Drenthe Overijssel Retail“.

                     (17)

                  http://www.bankofgreece.gr/BogEkdoseis/Summary_Annrep2016.pdf

                     (18)

                  https://www.nbg.gr/greek/the-group/press-office/e-spot/reports/Documents/SMEs%20Survey_Retail%20Trade%20(September%202016).pdf

                     (19)
                  http://www.pressreader.com/greece/naftemporiki/20170111/281784218780186

                     (20)

                  http://www.statistics.gr/en/statistics/-/publication/DKT39/2017-M05

                     (21)

                  www.greekecommerce.gr/gr/file-download/eltrun-ecommerce-b2c-2016

                     (22)
                  Eurostatas: Code tsdec450.

                     (23)

                  http://www.inegsee.gr/ekdosi/etisia-ekthesi-2016-ine-gsee-i-elliniki-ikonomia-ke-i-apascholisi/

                     (24)
                  Šaltinis: TDO.
                  http://www.ilo.org/global/about-the-ilo/multimedia/maps-and-charts/WCMS_442905/lang--en/index.htm

                     (25)
                  Code tsdec450.

                     (26)
                  Žr. 3 išnašą.

                     (27)

                  http://www.statistics.gr/documents/20181/44dfe0a4-2f54-47c0-aa04-83b6d56508f8

                     (28)
                  EL42 – Pietų Egėjas, EL43 – Kreta.

                     (29)
                  12 darbuotojų EL42 (Pietų Egėjas) ir 8 EL43 (Kretoje).

                     (30)
                  Horizontalieji įgūdžiai, pavyzdžiui: prisitaikymas prie naujų situacijų, sprendimų priėmimas, darbo paieška ir t. t.

                     (31)
                  OL L 347, 2013 12 20, p. 884.

                     (32)
                  OL C 373, 2013 12 20, p. 1

                     (33)
                  OL L 347, 2013 12 20, p. 855.

                     (34)
                  OL C 373, 2013 12 20, p. 1

                     (35)
                  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

                     (36)
                  2012 m. lapkričio 8 d. Komisijos reglamentas (ES) Nr. 1046/2012, kuriuo įgyvendinamos Europos Parlamento ir Tarybos reglamento (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo nuostatos dėl naujojo regionų suskirstymo laiko eilučių perdavimo (OL L 310, 2012 11 9, p. 34).

                     (37)
                   Parlamentas įrašo datą prieš paskelbiant Oficialiajame leidinyje.